गलत कर रहे हैं अन्ना हजारे : कांग्रेस  
अल्वी ने कहा कि शीतकालीन सत्र के शुरू होने का इंतज़ार किए बगैर अन्ना कांग्रेस की मुखालफत कर रहे हैं ये दुर्भाग्यपूर्ण है।
हिसार लोकसभा उपचुनाव में कांग्रेस के खिलाफ प्रचार करने के अन्ना हजारे के निर्णय को दुर्भाग्यपूर्ण बताते हुए कांग्रेस ने कहा कि सरकार एक मजबूत और कारगर लोकपाल के लिए प्रतिबद्ध है और गांधीवादी नेता को इस मुद्दे पर पहले से कोई तय धारणा नहीं रखनी चाहिए।  कांग्रेस प्रवक्ता राशिद अल्वी ने कहा कि एक तरफ अन्ना यह कह रहे हैं कि अगर शीतकालीन सत्र में लोकपाल विधेयक पारित नहीं होगा, तो वह कांग्रेस के खिलाफ प्रचार करेंगे, लेकिन अब वह शीतकालीन सत्र तक इंतजार नहीं करना चाहते। यह दुर्भाग्यपूर्ण है।  उन्होंने कहा कि हर नागरिक को किसी का विरोध या किसी का समर्थन करने का संवैधानिक अधिकार है...इसके बावजूद अन्ना हजारे की ओर से इस तरह का बयान खेदजनक है।  कांग्रेस के मीडिया विभाग के प्रभारी जनार्दन द्विवेदी ने इस मुद्दे पर प्रतिक्रिया व्यक्त करते हुए कहा कि हजारे को लोकपाल के मुद्दे पर राष्ट्र के सामूहिक विवेक पर भरोसा रखना चाहिए, जिसका प्रतिनिधित्व संसद करती है। उन्होंने कहा कि लोकपाल जब भी आएगा यह एक मजबूत और कारगर होगा। इस मुद्दे पर पहले से कोई धारणा तय कर लेना सही नहीं होगा।  द्विवेदी ने दावा किया कि अन्ना ने जब कहा कि उनकी कोई राजनीतिक महत्वाकांक्षा नहीं है तो हमने उस पर विश्वास किया। नेक इरादे से उन्होंने जो मुद्दे उठाए हैं, उनका राजनीतिक कारणों से दुरुपयोग नहीं होने देना चाहिए।  महाराष्ट्र के रालेगण सिद्धी में अन्ना हजारे ने लोकपाल मुद्दे पर आज चेतावनी दी कि यदि संसद के शीतकालीन सत्र में केंद्र भ्रष्टाचार विरोधी विधेयक के उनके स्वरूप को पारित कराने में विफल रहता है, तो वह उन राज्यों में कांग्रेस के खिलाफ प्रचार करेंगे, जहां चुनाव होने जा रहे हैं।  हजारे ने कहा कि अपने इस अभियान की शुरुआत करते हुए वह हरियाणा के हिसार लोकसभा निर्वाचन क्षेत्र में मतदाताओं से अपील करेंगे कि वे कांग्रेस प्रत्याशी को वोट नहीं दें, क्योंकि पार्टी जानबूझकर विधेयक नहीं ला रही है। हिसार में 13 अक्टूबर को उपचुनाव है।